|  |
| --- |
| ΕΚΑ  ΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:[**eka.press@gmail.com**](mailto:eka.press@gmail.com) ■

Αρ. Πρωτ.: 268 Αθήνα, 6/7/2016

**ΔΕΛΤΙΟ ΤΥΠΟΥ**

**ΨΗΦΙΣΜΑ ΑΛΛΗΛΕΓΓΥΗΣ ΣΤΟΥΣ ΕΡΓΑΖΟΜΕΝΟΥΣ ΤΟΥ «ATHENS LEDRA»**

Η μεγαλοεργοδοσία του Ξενοδοχείου προκειμένου να διαφυλάξει τα κέρδη της και να απαλλαγεί από τους εργαζόμενους και τα δικαιώματά τους, πατώντας πάνω στην αντεργατική πολιτική της Κυβέρνησης, ανέστειλε τη λειτουργία της επιχείρησης επιχειρώντας να πετάξει στο δρόμο, μέσα σε μια νύχτα, 230 εργαζόμενους και τις οικογένειές τους.

Οι εργαζόμενοι του Ξενοδοχείου «ATHENS LEDRA» βρίσκονται εδώ και 33 μέρες απλήρωτοι, αντιμέτωποι με τα βάσανα της καθημερινής πίεσης των προβλημάτων που δημιουργούνται από τη μη καταβολή των δεδουλευμένων, αντιμέτωποι με το άγχος να ζήσουν τις οικογένειές τους.

Αποδεικνύεται για άλλη μια φορά ότι το κλείσιμο των επιχειρήσεων δε γίνεται από τους αγώνες των εργαζομένων, αλλά από τη δίψα των επιχειρηματικών συμφερόντων για να διαφυλάξουν, αλλά και να αυξήσουν την κερδοφορία τους. Δείχνει το μέλλον που έχουν προετοιμάσει για τη ζωή των εργαζομένων.

Το Εργατικό Κέντρο Αθήνας στηρίζει τον αγώνα που δίνουν οι εργαζόμενοι του «ATHENS LEDRA» μέσα από το επιχειρησιακό τους Σωματείο συλλογικά, μαζικά και οργανωμένα κόντρα στην επίθεση που δέχονται από την εργοδοσία και την Κυβέρνηση. Στηρίζουμε τα δίκαια αιτήματα των εργαζομένων για τη διασφάλιση των θέσεων εργασίας και την καταβολή όλων των δεδουλευμένων, τη διασφάλιση όλων των ασφαλιστικών και εργασιακών δικαιωμάτων τους.

Καλούμε κάθε συνδικάτο, κάθε εργαζόμενο, να εκφράσει έμπρακτα τη συμπαράσταση και την αλληλεγγύη του στους εργαζόμενους του «ATHENS LEDRA». Αυτή η αλληλεγγύη να εκφραστεί και οικονομικά, αλλά και με τη συλλογή ειδών πρώτης ανάγκης, ώστε οι εργαζόμενοι να μπορούν να ανταποκριθούν στις δυσκολίες αυτού του αγώνα.

**Το Δ.Σ.**